L'Ajuntament de Llíria fa una crida a la calma a la ciutadania per a evitar les aglomeracions en les superfícies comercials
14 de març de 2020

L'alcalde de Llíria, Manolo Civera, ha fet hui una crida a tota la ciutadania “a la tranquil·litat” davant de les grans aglomeracions de gent que s'estan produint en algunes superfícies comercials del municipi “y que poden suposar un problema d'orde públic i un risc per a la salut”.

El primer edil, en nom de l'Ajuntament, ha volgut insistir en el fet que les autoritats sanitàries “ens recorden que cal evitar la concentració persones per a limitar la propagació del coronavirus, per tant és important limitar també l'aforament en els comerços i que la gent puga comprar de forma ordenada i guardant un distància mínima entre les persones”

“Si col·laborem tots, abans eixirem d'esta situació extraordinària”, ha afegit Manolo Civera que també ha recordat que la Policia Local està a disposició dels comerços per a mantindre l'orde.

Mesures d'ajudes per a hostaleria

D'altra banda, el regidor de Foment Econòmic, Joanma Miguel, ha anunciat que l'Ajuntament de Llíria “tornarà, a bars i restaurants, la part proporcional de la taxa per ocupació de la via pública de les seues terrasses, mentres estiguen tancats els seus establiments”

Esta decisió es pren després de decretar la Generalitat el tancament al públic, des d'esta passada nit, dels locals d'hostaleria per a contribuir a detindre la propagació del COVID-19.

L'edil també hi ha assenyalat que “estem en contacte amb la Federació del Comerç de Llíria i estem estudiant noves mesures que puguen ajudar al sector comercial local davant d'esta situació excepcional i el perjuí econòmic que els puga causar. Des de l'Ajuntament de Llíria volem mostrar tota la nostra solidaritat amb els nostres comerciants en estos difícils moments”.